**PRAVILA ZA NOMINACIJU U UPRAVNI ODBOR AKCIJE COST PROGRAMA**

1. **UVOD**

Program COST (European Cooperation in Science and Technology) je međuvladin okvir za međunarodnu suradnju u oblasti znanosti i tehnologije u Europi, osnovan 1971. godine. Program je namijenjen naučnicima u Europi i šire, financira se dijelom iz europskih Okvirnih programa za istraživanje i inovacije, ali i iz nacionalnih kontribucija država članica. COST aktivnosti se baziraju na pristupu odozdo prema gore (eng. bottom up), otvorenosti i izvrsnosti u nauci, razvoju talenata i kreativnosti.

Na temelju zaključka Vijeća ministara Bosne i Hercegovine br. 05-07-2760-16/08 sa sjednice održane 25. 9. 2008. godine i Odluke Odbora delegata COST Asocijacije, Bosni i Hercegovini je 2009. godine dodijeljen status punopravne članice COST.

Bosna i Hercegovina spada u grupu Odabranih zemalja za inkluzivnost- Inclusiveness Target Countries (ITCs). Ovoj grupi također pripadaju: Albanija, Bugarska, Kipar, Češka, Estonija, Hrvatska, Grčka, Mađarska, Litvanija, Latvija, Malta, Moldavija, Crna Gora, Poljska, Portugal, Rumunija, Slovenija, Slovačka, Sjeverna Makedonija, Srbija i Türkiye.

COST program promovira princip inkluzivnosti kroz tri glavna elementa: geografska rasprostranjenost, uključivanje mladih istraživača i balans rodne zastupljenosti. Polovina COST budžeta se odnosi na aktivnosti usklađene s principom inkluzivnosti, s naglaskom na angažiranje istraživača iz COST Inclusiveness Target Countries. COST princip inkluzivnosti je usklađen s pravilima Programa za istraživanje i inovacije Europske unije u dijelu Widening Participation and European Research Area kao glavnog instrumenta za financiranje COST akcija.

Program COST financira konferencije, radionice, obuke, kratkoročne naučne razmjene i aktivnosti prikazivanja rezultata programa iz različitih oblasti. Program COST pruža jedinstvenu mogućnost za razvijanje ideja i novih inicijativa u nauci i tehnologijama. Program COST ne obuhvata financiranje istraživanja, ali daje podršku za formiranje istraživačkih mreža kroz COST Akcije.

**COST akcija** je interdisciplinarna istraživačka mreža koja okuplja istraživače i inovatore iz akademske zajednice, malih i srednjih poduzeća, javnih institucija i drugih relevantnih organizacija ili zainteresiranih strana. Otvorena za sva područja znanosti i tehnologije, COST Akcija nudi paneuropsko okruženje za pojedince kako bi razvili svoje profesionalne istraživačke mreže i unaprijedili svoje karijere. COST akcije u pravilu traju četiri godine.

COST akcije se odobravaju na sastanku delegata Odbora visokih dužnosnika COST Asocijacije. Osim u svojstvu glavnog predlagača akcije, moguće je sudjelovati i u svojstvu sekundarnog predlagača. Sekundarni predlagač jest osoba koja sudjeluje u pripremi i izradi COST akcije te aktivno doprinosi prijavi akcije unutar poziva.

**Prijedlog COST akcije** treba uključiti mrežu predlagača iz najmanje sedam različitih COST punopravnih članica ili zemlja koje spadaju u COST zemlje suradnje, od čega minimalno 50 % predlagača treba dolaziti iz Inclusiveness Target Countries. [Pravila za podnošenje prijedloga COST akcija](https://www.cost.eu/uploads/2021/12/COST-101-21-Submission-Evaluation-Selection-and-Approval-SESA-Level-B-.pdf) detaljno objašnjavaju postupak za podnošenja projektne prijave.

Svaka država članica COST programa može nominirati maksimalno **dva predstavnika u upravni odbor** jedne COST akcije. Za sudjelovanje u radnim grupama akcije, aplikacije se podnose direktno upravnom odboru akcije putem web stranice akcije, dio working group and membership. Učešće u COST akcijama je moguće isključivo uz otvoren individualni e-COST nalog koji se može popuniti na web stranici COST akcije, u dijelu working groups and membership.

Akcije su predstavljene na stranici COST programa <https://www.cost.eu/browse-actions>

Pravila za učešće u COST akcijama su dostupna u dokumentu:

[Rules for COST actions](https://www.cost.eu/uploads/2021/07/COST-089-21-Level-B-rules-for-COST-Actions.pdf)

[Na ovom linku možete pregledati relevantne dokumente za COST program](https://www.cost.eu/funding/documents-guidelines/)

Komunikacija u okviru COST programa u svim segmentima programa se odvija na engleskom jeziku.

1. **KRITERIJI ZA NOMINACIJU U UPRAVNI ODBOR AKCIJE COST PROGRAMA**

Novoodobrena COST akcija je akcija koja je objavljena na web stranici COST prije početka implementacije. Održavanje prvog sastanka upravnog odbora (u daljem tekstu: MC) akcije označava početak akcije.

Zahtjev za nominaciju u upravni odbor akcije COST programa (u daljem tekstu: Zahtjev) se podnosi prema Ministarstvu civilnih poslova Bosne i Hercegovine (u daljem tekstu: Ministarstvo) u propisanom obrascu Ministarstva, s potpisanom Izjavom i uz priložen CV kandidata.

Zahtjev se šalje nakon objave Memoranduma o razumijevanju akcije na www.cost.eu stranici.

Prioritet će biti nominacija predlagača akcije (main/secondary proposers). Osoba koja podnosi zahtjev da sudjeluje u COST akciji mora biti zaposlena u instituciji iz Bosne i Hercegovine upisanoj u registar naučnih organizacija, registar nevladinih organizacija, registar poslovnih subjekata ili u ostale relevantne registre, ili zaposlena u tijelu državne/javne uprave ili tijelu jedinice lokalne samouprave.

Kompetentnost delegata za sudjelovanje u radu MC akcije dokazuje se opisno u Zahtjevu za nominaciju u upravni odbor akcije COST programa, CV s popisom radova i publikacija i drugim dokumentima koje kandidat smatra relevantnim. Zahtjev uključuje suglasnost ovlaštene osobe za predstavljanje i zastupanje institucije u kojoj je kandidat zaposlen ili angažiran.

–––––––––––––––––––––––

Memorandum o razumijevanju sadrži kompletnu projektnu aplikaciju (tehnički aneks) i objavljuje se na web stranici akcije nakon što COST CSO odobri nove akcije.

**U MC akcije će biti imenovani kandidati iz različitih institucija**. Izuzetak su zahtjevi za nominaciju podneseni od predlagača akcije (secondary proposers). Za kandidate koji nisu predlagači akcije, ako tri mjeseca nakon početka akcije ostane slobodno mjesto u MC akcije, COST koordinator za Bosnu i Hercegovinu može predložiti kandidata iz iste institucije kao drugog člana (o nominaciji će odlučiti MC akcije u roku od 4 sedmice). Kandidati su dužni, na zahtjev COST koordinatora za Bosnu i Hercegovinu, dostaviti i preporuku voditelja akcije za nominaciju u MC akcije.

Sudionik COST programa iz Bosne i Hercegovine može istovremeno biti nominiran u **tri COST akcije u tijeku2** u svojstvu člana MC. U skladu sa COST pravilima, imenovani predstavnici u MC imaju obavezu aktivno sudjelovati u svim aktivnostima koje podrazumijeva pozicija MC člana . U slučaju neaktivnog učešća člana MC, na prijedlog voditelja akcije, COST koordinator za Bosnu i Hercegovinu će procijeniti i donijeti odluke o mogućim promjenama o članstvu u MC.

Ministarstvo potiče istraživače da zauzimaju liderske pozicije u akciji (npr. lideri radnih grupa). Ova iskustva će se pozitivno vrednovati prilikom odabira kandidata za MC akcije.

Također, prednost za nominaciju u MC akcije je ako kandidat sudjeluje u domaćim ili međunarodnim projektima u kojima su djelomično osigurana financijska sredstva za istraživanje koje je relevantno za istraživanje akcije.

Zahtjevi će se razmatrati u roku od 30 dana nakon prijema zahtjeva, a najkasnije do početka akcije. Nakon nominacije za člana MC, kandidat će dobiti e-mailom obavijest od COST-a o izvršenoj nominaciji. Kandidat prihvata nominaciju putem linka koji je dostavljen u obavijesti (accept). Prihvaćanjem nominacije proces se smatra kompletiran i validan u COST elektronskom sistemu.

**Zahtjev za nominaciju u upravni odbor COST akcije koja je u toku implementacije, tj. nakon prvog sastanka MC** se podnosi u propisanom obrascu Ministarstva civilnih poslova. COST koordinator za Bosnu i Hercegovinu predlaže kandidate za MC, a o nominaciji odlučuje MC akcije u roku od 4 sedmice. Zahtjevi će se razmatrati u roku od 30 dana nakon prijema zahtjeva.

Popunjen Zahtjev, potpisanu Izjavu i CV poslati na e-mail: [COST@mcp.gov.ba](mailto:COST@mcp.gov.ba) COST koordinator za Bosnu i Hercegovinu može prije nominacije kandidata, dostaviti voditelju akcije CV kandidata radi konzultacija.

––––––––––––––

2 U ovom smislu se neće računati akcije koje se završavaju u roku od dva mjeseca (nakon podnošenja zahtjeva za nominaciju u MC akcije, odnosno nakon početka akcije za koju se podnosi zahtjev).

3 Priručnik o dobrim praksama za COST koordinatore propisuje da neaktivno učešće člana MC-a podrazumijeva ako je barem jedan od sljedećih indikatora ispunjen:

- nije imenovan za člana Radne skupine prije kraja prve godine aktivnosti;

- najmanje 2 neopravdana uzastopna izostanka sa sastanka MC bez zamjene;

- najmanje 3 uzastopna odsustva sa sastanka MC sa zamjenom u razdoblju od 2 godine;

- najmanje 3 neopravdana uzastopna izostanka na sastancima Radne skupine.

Svaki član Upravnog odbora dužan je poštovati [Kodeks ponašanja](https://www.cost.eu/uploads/2018/08/Code_of_Conduct.pdf) u sklopu COST akcije; aktivno i redovno sudjelovati na sastancima MC i ostalim sastancima koji su predmet akcije; surađivati i pružiti potporu ostalim sudionicima iz Bosne i Hercegovine u akciji; diseminirati rezultate akcije/primjere pozitivne prakse u naučnoj zajednici u Bosni i Hercegovini; informirati COST koordinatora za Bosnu i Hercegovinu o bilo kojoj promjeni sudjelovanja u akciji (npr. promjena ustanove zaposlenja, odsutnost, povlačenje, itd.).

Član MC ima obavezu na kraju akcije COST koordinatoru za Bosnu i Hercegovinu dostaviti kratak izvještaj o aktivnostima u okviru akcije, koji će sadržavati informaciju o učešću u akciji, učešće na MC sastancima, konferencijama, treninzima, STSMs (Short-term Scientific Missions) i informaciju o publikacijama koje su rezultat učešća u akciji.

*Ministarstvo civilnih poslova zadržava pravo izmjene ovih pravila u skladu s preporukama i odlukama COST.*